S p r á v a
zo zahraničnej pracovnej cesty

1. Účastník ZPC:
		
Titul, meno a priezvisko:	PhDr. Ľubomíra SRNÁNKOVÁ	
Pracovisko:	Ústav informácií a prognóz školstva	
Pracovné zaradenie:	odborný zamestnanec- analytik/metodik - vedúca oddelenia	
Znalosť jazykov:	angličtina, nemčina, ruština	

2. Zahraničná pracovná cesta:
Štát:	Luxembourg	
Mesto:	Luxembourg	
Vykonaná v doch:	27. 2. až 4. 3. 2011	
Prijímajúca organizácia:	Directorate for Education OECD, Ministre de l´Éducation nationale et de la Formation professionnelle du Luxembourg	
Účel cesty:	Účasť na mítingu v rámci projektu INES OECD, Network on Labour Market, Economic and Social Outcomes of Learning a na seminári „Get to know EU evidence-based police-making for education and lifelong-learning“	
Spôsob financovania:	ÚIPŠ	

3. Rámcový program pobytu: 
27. 2. 2011 		– prílet do Luxembourgu, ubytovanie
28. 2. až 2. 3. 2011 	– míting - rokovanie v pléne a v pracovných skupinách podľa programu 
3. 3. 2011 	– seminár EUROSTATu k monitorovaniu politík zameraných na školstvo a celoživotné vzdelávanie v EU („Get to know EU evidence-based policy-making for education and lifelong learning“
4. 3. 2011 		– odlet z Luxembourgu

4. Stručný priebeh rokovaní, resp. študijného pobytu:
V termíne od 28. februára do 2. marca som sa ako stály člen pracovnej skupiny OECD INES Network on Labour Market, Economic and Social Outcomes of Learning za SR zúčastnila zasadnutia pracovnej skupiny, ktoré sa venovalo najmä prerokovaniu návrhu indikátorov pre ročenku OECD Education at a Glance 2011, doterajšiemu priebehu konzultácií k revízii medzinárodnej klasifikácie stupňov vzdelania a programov vzdelávania ISCED a realizácii projektu PIAAC, ako aj konkretizácii ďalších potrebných zberov údajov, kontroly údajov, úprav ap. 
Míting sa konal v budove Obchodnej Komory v mestskej časti Centrum Európy. Rokovanie prebiehalo v pléne a v menších tematicky zameraných pracovných subskupinách (ďalej PS), a to: PS o Vzdelávaní dospelých, PS o Vzdelávaní a prechode zo škôl na trh práce, PS o Ekonomických dopadoch a súvislostiach vzdelávania a PS o Sociálnych dopadoch a súvislostiach vzdelávania. 
Prvý deň mítingu vystúpila v pléne s uvítacím príspevkom ministerka školstva a odborného vzdelávania v Luxembourgu, pani Mady Delvaus-Stehres a podrobný prehľad o vzdelávacom systéme v Luxembourgu poskytol A. de Carolis, námestník riaditeľa pre Odborné vzdelávanie. Ďalší program sa týkal agendy pracovnej skupiny. Bol zhodnotený priebeh prác a skontrolované plnenie úloh od posledného mítingu (november 2010, Soul) a predseda pracovnej skupiny P. de Broucker spolu s ďalšími prizvanými účastníkmi z Riadiaceho výboru pre vzdelávanie OECD informovali o ďalších aktivitách v rámci INES a taktiež o financovaní činnosti pracovnej skupiny. Ďalšie rokovania boli zamerané na prezentáciu posledných úprav v návrhu novej klasifikácie stupňov vzdelania a programov vzdelávania ISCED (A. Kennedy, UNESCO) a práce spojené s implementáciou revidovanej ISCED do zberov a spracovania údajov (tvorba metodík, mapovanie národných sústav vzdelávania s použitím novej ISCED, problémy). Veľká časť rokovaní v pléne sa venovala kvalite údajov medzinárodných štatistických zberov (Labour Force Survey, SILK, Adult Education Survey a ďalšie), ich overovaniu, výsledkom z týchto testovaní, prezentácii problémov, diskusii. 2. deň prebiehal v PS; Zúčastnila som sa rokovania PS o vzdelávaní dospelých a PS o Vzdelávaní a prechode zo škôl na trh práce. Predmetom rokovaní bola prezentácia tematických návrhov tabuľkových zostáv a metodiky spracovania pre Education at a Glance 2011 a taktiež predbežných návrhov a konceptov pre spracovanie podkladov pre rok 2012. Účastníci odsúhlasili návrhy zostáv a odkonzultovali niektoré problémy spojené s ich finalizáciou (korektúry údajov, komentáre, spresnenia, doplnenia, zhodnotenie kvality údajov apod.). V PS o Vzdelávaní dospelých sa prerokovala účasť členov na analytických prácach spojených s vyhodnotením výsledkov pilotného prieskumu PIAAC. Tretí deň bol venovaný sumarizácii výsledkov rokovaní v pléne a v PS a úlohám plánovaným pre rok 2011 až 2012.
Súčasťou môjho pobytu v Luxemburgu bola aj účasť na seminári Európskej Komisie a EUROSTATu „Get to know EU evidence-based police-making for education and lifelong-learning“ venovanom informovaniu o vzdelávacej politike EU a jej monitorovaní. Seminár okrem iného oboznámil účastníkov s tvorbou medzinárodného štatistického systému o vzdelávaní a disemináciou výsledkov zisťovaní. Popri EUROSTATE prezentovali svoje aktivity v oblasti vzdelávania aj ďalšie medzinárodné organizácie - EURYDICE a CEDEFOP.  Akcia prebiehala 3. marca 2011 v priestoroch EUROSTATu v Luxembourgu.

5. Odporúčané závery:
Účasť Slovenska na aktivitách pracovnej skupiny je spojená s potrebou zdokonaľovania a skvalitňovania vstupov do medzinárodnej štatistiky, pričom aktívna participácia na činnosti týchto skupín zároveň umožňuje získavať kvalitné podklady pre rozhodovanie pri tvorbe našej vzdelávacej politiky (nadväznosť na ciele OECD sledované v oblasti vzdelávania,  možnosti komparácie s inými krajinami, dopady na prehodnocovanie stratégií v oblasti vzdelávania). Z účasti na spomenutom mítingu vyplynuli nasledujúce úlohy:
–	Konštituovať konkrétny vzorec spolupráce stálej členky pracovnej skupiny s kompetentnými osobami zodpovednými za správu našich databáz, osobitne so Štatistickým úradom SR (9. 3. 2011 sa realizovala porada zástupcov MŠVVaŠ SR a ÚIPŠ a ŠÚ SR, kde bol takýto konkrétny spôsob spolupráce dohodnutý)  
–	Zintenzívniť súčinnosť s MŠVVaŠ SR a inými relevantnými organizáciami pri implementácii novej klasifikácie stupňov vzdelania a programov vzdelávania ISCED. 
–	V ďalšom období naďalej aktívna účasť stálej členky na činnosti pracovnej skupiny pri tvorbe nových indikátorov a metodík a pri zabezpečení požadovaných vstupov. 

6. Prehľad prinesenej dokumentácie a miesto jej uloženia:
- L´Enseignement Luxembourgeois en chiffres. Année scolaire 2009-2010. Rámcová štatistika s tabuľkami a grafmi o školskom vzdelávacom systéme v Luxemburgu
- The structure of the European education systems 2010/11: schematic diagrams. Prehľad európskych vzdelávacích systémov v grafickom zobrazení.
- Pracovná dokumentácia – pracovné verzie vstupov, dokumentov – v tlačenej podobe a v elektronickej podobe dostupné na web-stránke pracovnej skupiny (dokumenty, power-point-prezentácie).
Dokumentácia sa nachádza na oddelení Vysokých škôl Odboru metodiky a tvorby informácií ÚIPŠ.
 
7. Osobitne vyhodnotený očakávaný prínos ZPC:
- Zabezpečenie vstupov pre oblasť prieniku vzdelávania a trhu práce do Education at a Glance 2011, kontrola údajov, overenie správnosti, vyriešenie problémov.  
- Priama komunikácia so spracovateľmi medzinárodných databáz, ktorá umožňuje udržiavať kvalitu našich štatistických údajov na požadovanej úrovni.
- Aktívny vstup do tvorby štatistických ukazovateľov – aktuálne sa riešia indikátory o všeobecnom a odbornom vzdelaní a možnostiach uplatniť sa na trhu práce, o investíciách do vzdelania a ich návratnosti, o väzbách medzi neformálnym a formálnym vzdelávaním dospelých a trhom práce, o možnostiach vyselektovať prvé ukazovatele o vzdelaní vo väzbe na trh práce z projektu PIAAC.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.

Súhlasím so zverejnením správy na internete

Správu vypracoval: PhDr. Ľubomíra Srnánková		
Dátum: 11. marca 2011			

Správu schválil: 	PaedDr. Roman Baranovič, generálny riaditeľ ÚIPŠ